
	Republika Hrvatska
Općinski sud u Gospiću
Trg Alojzija Stepinca 3
53000 Gospić


 Poslovni broj: Pp -210/2023-10

U   I M E   R E P U B L I K E   H R V A T S K E

P R E S U D A
 
   Općinski sud u Gospiću, OIB:29608777564, po sucu tog suda Žani Vlainić, kao sucu pojedincu, uz sudjelovanje Marie Šaban, kao sudskog zapisničara, u prekršajnom predmetu protiv okrivljenika Općinski sud u Gospiću, OIB:29608777564, po sucu tog suda Žani Vlainić, kao sucu pojedincu, uz sudjelovanje Marie Šaban, kao  zapisničara, u prekršajnom predmetu protiv okrivljenika ranije mlt.  DARIA PRŠA RAJAČIĆA OIB: 23750714253 iz  Poduma, Podum 7A,  sada punoljetna osoba, zbog prekršajnog djela iz članka 32. stavak 4. i članka 216. stavak 3., Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22, 133/23, 145/24, dalje: ZSPC), odlučujući povodom dva optužna prijedloga RH MUP PU Ličko-senjske, Policijske postaje Gospić (dalje: ovlašteni tužitelj), Klasa: 211-07/23-5/317, Urbroj 511-04-05-23-1 od 3. veljače 2023. i Klasa: 211-07/23-5/316, Urbroj 511-04-05-23-1 od 3. veljače 2023. u žurnom postupku, na ročištu održanom kod ovog suda dana 2. srpnja 2025. u  odsutnosti uredno pozvanog okrivljenika  i predstavnika ovlaštenog tužitelja na temelju članka 221. stavak 1. točka 2. i članka 222. stavak 2. PZ-a ("Narodne novine", broj 107/07, 39/13, 157/14, 110/15, 70/17, 118/18, 114/22, dalje: PZ-a), dana 4. srpnja 2025. 

p r e s u d i o   j e: 

            I. Temeljem odredbe članka 227. stavak 1. PZ-a:

    OKRIVLJENIK:  DARIO PRŠA RAJAČIĆ OIB 23750714253, ranije mlt., sada punioljetna osoba, sin Milorada i Lorene, rođen 7. lipnja 2005. u Rijeci,  prebivalište Podum, Podum 7A, državljanin RH, prekršajno osuđivan  odlukom PP Otočac od 9. srpnja 2024., zbog prekršaja iz članka 72. stavak 2 ZSPC, odlukom  PP Otočac od 9. srpnja 2024. zbog prekršaja iz članka 70. stavak 3 ZSPC, Općinskog suda u Gospiću  od 26. ožujka 2024. zbog prekršaja iz članka  163. stavak 8.,  članka 78. stavak 3., članka 12. stavak 8.  ZSPC, članka 216. stavak 3., članka 32. st. 4.  i članka 52. stavak 4. ZSPC, odlukom Općinskog suda u Gospiću  od 26. lipnja 2024. zbog prekršaja iz članka  229. stavak 6.,  članka 216. stavak 3., članka 32. stavak 4.  ZSPC, 
                                             K R I V   J E
1. što je dana 12. listopada 2022. u 11:20 sat u mjestu Vukšić,   kao vozač teretnog vozila marke "Mercedes" reg oznake i broja ST 2934-I isti upravljao navedenim vozilom iz smjera Ličkog Osika u smjeru Perušića, kada je po policijskim službenicima zaustavljan na propisan način i na dovoljnoj udaljenosti pomoću zvučnih i svjetlosnih signala iz službenog vozila, na što se isti oglušio te se nastavio vozilom kretati bez zaustavljanja te dolaskom do pružnog prijelaza 'Kvarte' isti skreće u ulicu Sajmište, nakon čega skreće van kolnika na meki teren te odlazi u smjeru naselja Konjsko Brdo  i što je dana 26. studenog 2022. u 12,50 sati u Ličkom Osiku, Kulska cesta bb upravljao teretnim automobilom marke "Volkswagen", reg. oznake i broja: KA 960-KJ upravljajući navedenim vozilom u smjeru Korenice kada je po policijskim službenicima zaustavljan na propisan način i na dovoljnoj udaljenosti pomoću zvučnih i svjetlosnih signala iz službenog vozila reg. oznake: 040-338, na što se isti oglušio te se nastavio vozilom kretati Kulskom cestom bez zaustavljanja te dolaskom do kbr. 89., nakon cca. 100 m, skreće u dvorište obiteljske kuće na navedenoj cesti, a potom izlazi iz vozila te se trčeći udaljava u obližnju šumu,

           dakle, ako isti je postupio suprotno zahtjevu izraženom pomoću znaka ili po naredbi policijskog službenika,

čime je počinio produljeno  prekršajno djelo  iz članka 32. stavak 4. ZSPC-a
što je dana 12. listopada 2022. u 11:20 sat u mjestu Vukšić,  kao vozač teretnog vozila marke "Mercedes" reg oznake i broja ST 2934-I isti upravljao navedenim vozilom iz smjera Ličkog Osika u smjeru Perušića u prometu na cesti i  što je dana 26. studenog 2022. u 12,50 sati u Ličkom Osiku, Kulska cesta bb upravljao teretnim automobilom marke "Volkswagen", reg. oznake i broja: KA 960-KJ upravljajući navedenim vozilom u smjeru Korenice, sve prije stjecanja prava na upravljanje motornim vozilom, odnosno bez položenog vozačkog ispita,
dakle, isti je upravljao osobnim automobilom u prometu na cesti prije stjecanja prava na upravljanje istim, odnosno bez položenog vozačkog ispita, postupivši suprotno odredbi članka 216. stavak 1. točka 3. ZSPC-a,
čime je počinio produljeno  prekršajno djelo iz  članka 216. stavak 3. ZSPC-a.
Temeljem naprijed citiranih kažnjivih odredbi uz primjenu odredbe o ublažavanju novčane kazne iz članka 33. i članka 37. te odredbe članka 39.  stavak 1. točka 2. PZ-a,  okrivljeniku  Dariu Prši Rajačiću   prethodno se utvrđuje:
- za produljeno prekršajno djelo iz točke I.1. izreke presude:
NOVČANA KAZNA U IZNOSU OD 330,00 EURA
- za produljeno prekršajno djelo iz točke I. 2. izreke presude:
NOVČANA KAZNA U IZNOSU OD 660,00 EURA,

             te se potom uz primjenu članka 39. stavak 1. točka 2. PZ-a okrivljeniku Dariu Prši Rajačiću   
                                                          IZRIČE
                                               UKUPNA NOVČANA  KAZNA 
                              U IZNOSU OD 990,00 (devetstoidevedesett) EURA.

II. Okrivljenik je dužan izrečenu novčanu kaznu platiti u roku od 90 dana od pravomoćnosti ove presude putem priložene uplatnice, sve u korist Državnog proračuna Republike Hrvatske pod prijetnjom prisilne naplate. Ukoliko okrivljenik u navedenom roku plati 2/3 izrečene novčane kazne smatrati će se da je novčana kazna plaćena u cijelosti.

         III. Okrivljenik je dužan u roku od 90 dana od dana pravomoćnosti predmetne presude naknaditi trošak ovog sudskog postupka u paušalnom iznosu od 20,00 eura putem priložene uplatnice, sve u korist Državnog proračuna Republike Hrvatske, pod prijetnjom prisilne naplate.


Obrazloženje

          1. Ovlašteni tužitelj pod uvodno označenim predmetom, podnio je optužni prijedlog protiv tada maloljetnog okrivljenika Daria Prše Rajačića OIB: 23750714253., (rođ. 7. lipnja 2005.), terećenog za počinjenje prekršaja,  činjenično i pravno pobliže opisanih kao u izreci presude. 

	2.  Na ročištu održanom kod ovog suda dana 2. srpnja 2025. sud je utvrdio da je okrivljenik u međuvremenu postao punoljetna osoba i to mlađi punoljetnik koji je  dana 7. lipnja 2023. navršio 18 godina., s tim da isti, iako uredno pozvan na ročište kod ovog suda, nije pristupio na ročište, nije zatražio odgodu ročišta, odnosno nije opravdao izostanak, a niti je dostavio sudu pisanu obranu, na koju mogućnost je bio upozoren u sudskom pozivu. Također, okrivljenik je u pozivu upozoren na odredbe članka 128. stavak 7. i članka 167. stavak 3. PZ-a. Nastavno, po izvršenim uvidom u eSpis sud  je posebnim rješenjem spojio prekršajne predmete ovog suda pod poslovnim brojevima Pp-210/2023 i Pp-197/2023, i to prekršajnom predmetu pod poslovnim brojem gornjim, uz odluku o donošenju jedne sudske odluke, sukladno članku 98. PZ-a. 
          3. U dokaznom postupku sud je izvršio uvid u u Zapisnik o ispitivanju osumnjičenika  Daria Prše Rajačića od dana 4. siječnja 2023., uvid u službenu zabilješku PP Gospić od 20. listopada 2022. svjedoka  Darija Ivaniševića,  uvid u  potvrdu RH Ministarstva pravosuđa uprave i digitalne transformacije, uvid u zapisnik o ispitivanju svjedoka Darija Ivaniševića od dana 26. studenog 2022., uvid u  zapisnik o ispitivan ju osumnjičenika  Daria Prše Rajačića od 4. siječnja 2023. uvid u zapisnik o ispitivanju svjedoka Pave Ivaniševića od 26. studenog 2022., uvid u službenu zabilješku policijskog službenika Stjepana  Morine od 20. siječnja 2023. 

         4.  Iz zapisnika o ispitivanju osumnjičenika Daria Prše Rajačića ispitanog u prethodnom postupku dana 4. siječnja 2023. sukladno članku 158. stavak 6. PZ-a  okrivljenik je iskazao da je dana 12 listopada 2022. u 11:20 sat u mjestu Vukšić,   kao vozač teretnog vozila marke "Mercedes" reg oznake i broja ST 2934-I  upravljao navedenim vozilom iz smjera Ličkog Osika u smjeru Perušića i da je po uočavanju policijskih službenika krenuo sa vozilom u bijeg, jer isti nema položen vozački ispit, naglašavajući da zna da je kazna za navedeni prekršaj stroga, a da je to istovjetno ponovio dana 26. studenog 2022. u 12,50 sati u Ličkom Osiku, Kulska cesta bb.
        5. Iz izvršenog uvida u Službenu zabilješku PP Gospić od dama 12. listopada 2022. utvrđeno je da su policijski službenici PP Gospić vršeći policijsku ophodnju dana 12. listopada 2022. oko 11,20 sati uočili teretno vozilo bijele bioje marke "Mercedes" u kretanju iz Vukšić u smjeru Perušića te da su navedeno vozilo pokušali zaustaviti uz pomoć zvučnih i svjetlosnih signala danih iz službenog vozila, na što se vozač oglušio i nastavio kretanje rečenim vozilom, bez zaustavljanja te dolaskom do pružnog prijelaza 'Kvarte' skreće u ulicu Sajmište, nakon čega skreće van kolnika na meki teren (livada) i odlazi u smjeru Konjskog Brda, nakon čega ga policijski službenik gubi iz vida. 
             6. Izvršenim uvidom u Zapisnik o ispitivanju svjedoka Darija Ivaniševića od dana 26. studenog 2022., koji svjedok je ispitan u prethodnom postupku sukladno članku 158. stavak 7. PZ-a utvrđeno je da se dana 26. studenog 2022. oko 13,00 sati nalazio ispred obiteljske kuće na adresi Kulska cesta bb kad je neposrednim opažanjem uočio dolazak kombija reg. oznake i broja: KA 960-KJ u vlasništvu njegovog brata Pave Ivaniševića kako ulazi u dvorište navedene kuće. Svjedok iskazuje da je iz vozila izišao Dario Prša Rajačić te trči u nepoznatom smjeru.   
             7. Izvršenim uvidom u Zapisnik o ispitivanju svjedoka Pave Ivaniševića od dana 26. studenog 2022., koji svjedok je ispitan u prethodnom postupku sukladno članku 158. stavak 7. PZ-a utvrđeno je da je u ovom postupku okrivljenik dana 26. studenog 2022. uzeo njegovo vozilo reg. oznake i broja: KA 960-KJ te se uputio u Lički Osik u trgovinu, da bi se oko 13,00 sati sa navedenim kombijem vraćao nazad na adresu Kulska cesta bb. Imenovani svjedok navodi da je neposrednim opažanjem uočio da je za vozilom kojim je u kritično vrijeme upravljao okrivljenik pristiglo i službeno policijsko vozilo, no da okrivljeni Dario Prša Rajačić tada izlazi iz rečenog vozila te započinje trčati u nepoznatom smjeru.
          8. Izvršenim uvidom u Službenu zabilješku PP Gospić od dana 20. siječnja 2023. utvrđeno je da su policijski službenici PP Gospić  dana 26. studenog 2022. prilikom postupanja po dojavi oko 12,50 sati, uočili teretno vozilo crvene boje marke "Volkswagen" u kretanju iz smjera Ličkog Osika u smjeru Korenice. Nastavno, policijski službenici su predmetno vozilo reg. oznake i broja: KA 960-KJ pokušali zaustaviti pomoću zvučnih i svjetlosnih signala danih iz službenog vozila, no evidentiraju da se vozač oglušio i nastavio kretanje vozilom, bez zaustavljanja, da bi dolaskom do kuće na Kulskoj cesti kod kbr. 89, isti skrenuo vozilom u dvorište, nakon čega je izišao iz vozila te se trčeći udaljio u nepoznatom smjeru. 
          9. Dakle, već iz Zapisnika o ispitivanju osumnjičenika Daria Prše Rajačića ispitanog u prethodnom postupku dana 4. siječnja 2023. sukladno članku 158. stavak 6. PZ-a  proizlazi da je imenovani okrivljenik priznao počinjenje prekršaja kojima je terećen, s tim da je zaključak suda u pogledu prekršaja iz članka 216. stavak 3. i članka 32. stavak 4. ZSPC-a da su ispunjene pretpostavke iz članka 39. stavak 3. PZ-a, odnosno da su navedeni prekršaji počinjeni kao produljeno prekršajno djelo, pa je o istom odlučeno kao u izreci presude. 
          10. U pogledu odluke o  sankciji kao iz točke I. izreke presude, sud je primijenio odredbu članka 36. PZ-a, kojom odredbom je propisano da izbor vrste i mjere kazne počinitelju prekršaja sud određuje u granicama koje se određene propisom za počinjeni prekršaj, a na temelju stupnja krivnje, opasnosti djela i svrhe kažnjavanja, te da će pritom sud uzeti u obzir sve okolnosti koje utječu da kazna po vrsti i mjeri bude lakša ili teža za počinitelja prekršaja, što znači da je sud u obvezi cijeniti kako olakotne, tako i otegotne okolnosti i to: stupanj krivnje, pobude iz kojih je prekršaja počinjen, ranije ponašanje počinitelja, njegovo ponašanje nakon počinjenog prekršaja te ukupnost društvenih i osobnih uzroka koji su pridonijeli počinjenju prekršaja. 
         10.1.  Tako je sud na strani olakotnih okolnosti cijenio što  je okrivljenik  u prethodnom postupku u cijelosti priznao počinjenje terećenih prekršaja, uz činjenicu da je prekršaje počinio kao osoba mlađe životne dobi, dok otegotnim cijeni raniju prekršajnu kažnjavanost okrivljenika i upornost istog u počinjenju prekršaja iz područja primjene ZSPC-a. 

         11. Slijedom utvrđenog, iako je ovlašteni tužitelj u konkretnom slučaju predlagao da se u odnosu na okrivljenika primijeni odgojna mjera sudskog ukora, sud je uvidom u Potvrdu RH Ministarstva pravosuđa, uprave i digitalne transformacije od 2. srpnja 2025. utvrdio  da je okrivljenik predmetni prekršaj iz članka 216. stavak 3. ZSPC-a počinio u povratu, pri čemu do sad izrečene prekršajne sankcije i to, između ostalog, novčane kazne i posebne obveze uključivanja u rad na poslove komunalnog značenja te izrečene zaštitne mjere zabrane upravljanja motornim vozilom, nisu ostvarile svrhu prekršajnog kažnjavanja, pa je stoga zaključak suda o opravdanosti izricanja novčane kazne okrivljeniku, budući su u predmetnom slučaju ispunjene pretpostavke iz članka 227. stavak 1. PZ-a

           12. Pri izricanju novčane kazne uz ispunjene pretpostavke iz članka 33. i članka 37. te članka  39. stavak 1. točka 2.  PZ-a,  sud je za svaki produljeni prekršaj utvrdio  novčanu kaznu ublaženu  u primjerenom iznosu te je potom izrekao ukupnu novčanu kaznu koja je jednaka zbroju pojedinačno utvrđenih novčanih kazni, kao iz izreke presude, s tim da se u pogledu određivanja novčane kazne za produljeni prekršaj, ne primjenjuju odredbe o stjecanju prekršaja, sukladno odredbi članka 39. stavak 2. PZ-a. 

   13.  Nastavno, pri odluci o prekršajnoj sankciji sud je imao u vidu nužnost individualizacije sankcije, ali i ciljeve specijalne i generalne prevencije s obzirom na učinak sankcije u pogledu svih budućih postupanja okrivljenika u prometu na cesti. Ocjena je ovog suda da će se u predmetnom slučaju i ublaženom ukupnom novčanom kaznom u odnosu na okrivljenika, koji i nadalje nije stekao pravo na upravljanje motornim vozilom, ostvariti svrha kažnjavanja, kako bi se isti nastavno klonio počinjenja prekršaja i uskladio svoja postupanja sa odredbama ZSPC-a. 
  14. Isto tako, obzirom da je u međuvremenu dana 1. siječnja 2023. stupio na snagu Zakon o izmjenama i dopunama Zakona o sigurnosti prometa na cestama („Narodne novine“, broj 114/22.), prema kojem su za predmetne prekršaje  propisani niži iznosi novčanih kazni, kao posljedica korekcije iznosa novčanih kazni zbog uvođenja eura kao službene valute u Republici Hrvatskoj, to je sud bio dužan primijeniti povoljniji, uvodno označeni ZSPC za okrivljenika, u skladu s člankom 3. stavak 2. PZ-a.
         15. Glede prijedloga ovlaštenog tužitelja da se okrivljeniku izrekne zaštitna mjera zabrane upravljanja motornim vozilom u "B" kategoriji, sud cijeni da predmetni prijedlog nije osnovan. Naime, odredbom članka 49. Zakona o izmjenama i dopunama Zakona o sigurnosti prometa na cestama ("Narodne novine", broj 85/22), koji je stupio na snagu 30. srpnja 2022., propisano je da se iz ZSPC-a briše odredba članka 288. ZSPC-a, kojom odredbom je bilo propisano da će se pravomoćno izrečena mjera zabrane upravljanja motornim vozilom počinitelju prekršaja koji nije prije toga stekao pravo na upravljanje motornim vozilom, izvršiti nakon stjecanja prava na upravljanje motornim vozilom, odnosno nakon izdavanja vozačke dozvole. 

        15.1. Dakle, kako navedena odredba iz članka 288. ZSPC-a, više nije na snazi, to se predmetna zaštitna mjera u odnosu na osobe koje nemaju položen vozački ispit ne može izvršiti, pa je stoga sud odbio prijedlog ovlaštenog tužitelja za izricanjem predmetne zaštitne mjere. 

          16. Posebno se okrivljenik upozorava na pravnu posljedicu predmetne osude iz članka 216. stavak 5. ZSPC-a kojom odredbom je propisano da se vozaču motornog vozila u evidenciju upisuje šest negativnih bodova, za produljeni prekršaj iz članka 216. stavak 3. ZSPC-a. 

          16.1. Nastavno tome, odredbom članka 286. stavak 7. ZSPC-a propisano je da će se vozaču koji je prije stjecanja prava na upravljanje vozilom u razdoblju od dvije godine prikupio devet negativnih prekršajnih bodova rješenjem odrediti da ne može podnijeti zahtjev za izdavanje vozačke dozvole na rok od dvije godine, a zahtjev podnesen u roku od dvije godine rješenjem će se odbaciti. Također, odredbom članka 286. stavak 13. ZSPC-a propisano je da će se osoba iz članka 286. stavak 7. ZSPC-a koja upravlja motornim vozilom nakon izvršnosti rješenja iz članka 286. stavak 3. do 6. ZSPC-a. a prije ponovnog stjecanja prava na samostalno upravljanje motornim vozilom, kazniti za prekršaj novčanom kaznom u iznosu od 1320,00 do 2650,00 eura ili kaznom zatvora u trajanju do 60 dana.

17.  Dosljedno navedenom, za slučaj povrata u počinjenju ovakvih ili sličnih  težih prometnih prekršaja  iz područja primjene ZSPC-a prema počinitelju može biti primijenjena odredba članka 76.a. stavak 1.  PZ-a, dakle mjera oduzimanja motornog vozila, bez obzira tko je vlasnik istog, ukoliko su ispunjene zakonske pretpostavke za isto, s tim da trajno oduzeto vozilo, po pravomoćnosti sudske odluke, postaje vlasništvo Republike Hrvatske, u skladu s odredbom članka 76.a. stavak 4. PZ-a.

         18. U pogledu plaćanja novčane kazne, za istaći je da će se novčana kazna smatrati u cijelosti plaćenom ako okrivljenik plati dvije trećine izrečene novčane kazne u roku od 90 dana od dana pravomoćnosti ove sudske odluke, sukladno članku 152. stavak 3. PZ-a.

         19.  Budući je okrivljeni proglašen krivim za počinjeni prekršaj, sud je  odredio istom plaćanje  troška  postupka u paušalnom iznosu od 20,00 eura imajući u vidu trajanje i složenost konkretnog prekršajnog postupka, sve sukladno odredbama članka 138. stavak 3.,  članka 138.stavak 2. točke 3a, te članka  139. stavak  3. PZ-a. 
                 
                 
U Gospiću, 4. srpnja  2025. 

 Zapisničar:                                                                                                    Sudac:

 Maria Šaban,v.r.                     		                                            Žana Vlainić,v.r.






Pouka o pravnom lijeku: Protiv ove presude dopuštena je žalba u roku od 8 dana od dana dostave prijepisa presude. Žalba se podnosi putem ovog suda, u dva istovjetna  primjerka, a o žalbi odlučuje Visoki prekršajni sud Republike Hrvatske. 
 

Dna:
1. Okrivljenik
2. Ovlašteni tužitelj
3. Hrvatski zavod za socijalni rad, Područni ured Senj-Otočac
4. Spis – ovdje

Za točnost otpravka ovlašteni službenik:
Maria Šaban

